ทุนนอกกระทุ้งไทยล้างอุปสรรค-ภาษี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ไต้หวันกระทุ้งรัฐบาล ลดอุปสรรคการลงทุน เดินหน้าเปิดเสรีการค้า เกาหลีใต้โอด ลงทุนไทยภาษีแพง
นายเบอร์ตัน บี.ซี.ชิว กรรมการเศรษฐกิจ ด้านเศรษฐกิจและวัฒนธรรมเกาหลีประจำประเทศไทย เปิดเผยในงานสัมมนายูโรมันนี่ว่า อยากให้ไทยกับไต้หวันเดินหน้าเจรจาเปิดเสรีการค้าระหว่างกัน เพราะคุยกันมา 20 ปีแล้ว แต่ยังไม่ได้ข้อสรุปเสียที ถึงตอนนี้ไต้หวันได้เปิดเสรีกับประเทศอื่นๆ แล้วยกเว้นไทย 
ทั้งนี้ ไต้หวันได้เจรจาเสรีการค้ากับจีนคืบหน้าไปมาก เชื่อว่าจะเป็นใบเบิกทางนำไปสู่การเจรจากับไทยด้วย 
นอกจากนี้ ถ้าไทยอยากดึงดูดนักลงทุนต่างชาติจริง ก็ควรจะลดอุปสรรคด้านการลงทุน โดยเฉพาะเรื่องกฎหมายการทำธุรกิจของต่างชาติในประเทศไทย เพราะขณะนี้การลงทุนของนักลงทุนไต้หวันในไทยชะลอลง เพราะเพื่อนบ้านไทย อาทิ เวียดนาม จีน แข่งขันได้มากขึ้น ปัจจุบันไต้หวันเป็นคู่ค้าอันดับ 13 ของไทย ด้วยเงินลงทุน 1.2 หมื่นล้านเหรียญสหรัฐ 
นายทองบิน บาค รองประธานหอการค้า เกาหลีใต้ไทย กล่าวว่า ภาษีการลงทุนในไทยสูงกว่าประเทศเพื่อนบ้าน ดอกเบี้ยเงินกู้สำหรับโครงการขนาดใหญ่ที่ธนาคารไทยคิดกับลูกค้าค่อนข้างสูง เพราะที่เกาหลีใต้เมื่อมีโครงการลงทุนรัฐบาลจะเข้ามาช่วยสนับสนุน จึงอยากเห็นรัฐบาลส่งเสริมการลงทุนมากกว่านี้ 
ขณะที่ค่าแรงของแรงงานไทยสูงกว่าเพื่อนบ้านก็จริง โดยอยู่ที่ 200 บาทแล้ว เทียบกับลาวหรือกัมพูชาอยู่ที่ 110 บาท แต่แรงงานประเทศเพื่อนบ้านเหล่านี้ยังขาดทักษะไม่พร้อมจะเข้าสู่ตลาดแรงงาน จึงถือว่า แรงงานไทยแพงแต่ได้แรงงานทักษะฝีมือดี 
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า ตัวเลขการส่งออกครึ่งหลังจะไม่ดีเท่าครึ่งแรก แต่ผู้ส่งออกรู้ตัวเองและปรับตัวดี และกำลังจะได้รับประโยชน์จากอาฟตา